b'\n_START_ARTICLE_\nSamo Kreft\n_START_SECTION_\n\xc5\xbdivljenje in \xc5\xa1olanje\n_START_PARAGRAPH_\nPo osnovni \xc5\xa1oli in zaklju\xc4\x8deni Gimnaziji Be\xc5\xbeigrad v Ljubljani se je 1990 vpisal na \xc5\xa1tudij farmacije na Fakulteti za farmacijo, kjer je leta 1994 diplomiral in 1999 doktoriral._NEWLINE_Samo Kreft je poro\xc4\x8den in o\xc4\x8de treh otrok. Njegov o\xc4\x8de je agronom akademik prof. dr. Ivan Kreft, brat pa fiziolog Marko.\n_START_SECTION_\nDelo\n_START_PARAGRAPH_\nOd leta 2010 je redni profesor na Fakulteti za farmacijo, kjer raziskuje zdravilne rastline in druga zdravila naravnega izvora ter o tem predava \xc5\xa1tudentom farmacije (predmeti Farmacevtska biologija z genetiko, Prehranska dopolnila, Zdravila v alternativni medicini) in biokemije (predmet Rastlinska biokemija)._NEWLINE_Strokovne funkcije opravlja tudi na Evropski agenciji za zdravila (od leta 2005 do 2019 je bil \xc4\x8dlan Odbora za zdravila rastlinskega izvora) ter pri slovenski Agenciji za zdravila (podpredsednik Komisije za zdravila II). Poleg znanstvenih je napisal tudi preko 60 poljudnih in strokovnih \xc4\x8dlankov v revijah Proteus, Farmacevtski vestnik, Herbika, Delo & Dom, Zdravje, Kvarkadabra in La\xc4\x8dna Bu\xc4\x8dka ter v Enciklopedijo Slovenije in je reden gost v televizijskih ter radijskih oddajah. Bil je urednik pri ve\xc4\x8d knjigah, npr. Sodobna fitoterapija, ki je bila prodana \xc5\xbee v ve\xc4\x8d kot 2500 izvodih, ter Dietary Supplements (ISBN 978-1-78242-076-7), ki je leta 2014 iz\xc5\xa1la pri zalo\xc5\xbebi Elsevier.\n_START_SECTION_\nDru\xc5\xa1tva\n_START_PARAGRAPH_\nOd leta 1987 je \xc4\x8dlan Prirodoslovnega dru\xc5\xa1tva Slovenije, v letih 1999 do 2005 je bil \xc4\x8dlan izvr\xc5\xa1nega odbora in tajnik tega dru\xc5\xa1tva. \xc4\x8clan Slovenskega farmacevtskega dru\xc5\xa1tva je od leta 1991, \xc4\x8dlan Botani\xc4\x8dnega dru\xc5\xa1tva Slovenije pa od ustanovnega ob\xc4\x8dnega zbora leta 1998 naprej.'